**Transkript pitanja novinara i odgovora potpredsjednika Vlade i ministra vanjskih poslova i evropskih integracija Igora Lukšića nakon razgovora sa ministrom vanjskih poslova Republike Finske Erkijem Tuomiojom**

Podgorica, 16.09.2013. godine

**Pitanje novinara:** Gospodine Lukšiću, kako komentarišete navode iz pojedinih medija da je u Briselu odgođeno otvaranje poglavlja 23 i 24 zbog navodnih afera?

**Potpredsjednik Lukšić:** Mislim da je Ministarstvo vanjskih poslova i evropskih integracija danas već reagovalo na tu temu. Dakle, nema nikakvog odgađanja. Mi sve radimo sa ambicijom da ono što je i bio naš cilj i realizujemo, a to znači da do kraja godine se stvore uslovi za otvaranje poglavlja 23. i 24. Mislim da je na tom putu ključan doprinos dat kroz usvajanje ustavnih amandmana. Vrlo brzo nakon toga je Vlada pripremila set zakona koji tu temu dalje elaboriraju i nadam se da će već koliko iduće sedmice ako se ne varam u Parlamentu biti usvojeni zakoni koji će omogućiti čitavo prilagođavanje pravosudnog sistema novim rješenjima iz Ustava, odnosno Zakona. Sve to, uz dodatne napore, da se u okviru radne grupe unaprijedi izborno zakonodavstvo i druge aktivnosti koje sprovodimo, zaista u ovom trenutku daju za pravo da i naša očekivanja da u decembru mjesecu budu otvorena 23 i 24 poglavlje i stoji. Istovremeno, uz ta dva poglavlja nadam se otvaranju još nekoliko. Tako da u suštini, ne vidim da ima ikakvog osnova da za tvrdnju da se radi o nekom odgađanju.

### Pitanje novinara: Milica Marinović, Al Jazeera Balkans: Vi imate situaciju gdje ustavne promjene jesu prošle Parlament, imate situaciju gdje je Vlada predložila nova rješenja, međutim sad se dešava da ipak ono oko čega ste se dogovorili izgleda da se ipak niste dogovorili. Sad opozicija ipak ne prihvata dio reforme pravosuđa, a i tužilački savjet dakle sami tužioci oni na koje će se zakon odnositi smatraju da su pojedine stavke u tom predlogu Vladinom neustavne, kako oni kažu. To je jedna strana. Druga strana: imate opoziciju, danas je Demokratski front insistirao od Vrhovnog državnog tužioca da odgovori na pitanja da li će išta pokrenuti po pitanju afere snimak. Znači, imate negdje da kažem dva neka momenta za otvaranje poglavlja 20 i 24. Da li se vi kao ministar spoljnih poslova bojite da ipak to može ozbiljnije uticati na otvaranje poglavlja?

### Potpredsjednik Lukšić: Ali, ne vidim da postoji neka konfliktnost u bilo kojem od ovih dešavanja. Dakle, svako mislim da treba da radi svoj posao i na kraju će to rezultirati uspješnim ishodom. Dakle, Parlament je usvojio ustavne promjene, siguran sam da su resornorno Ministarstvo i Vlada vodili računa da u zakonskim promjenama dosljedno izvedu ono što su implikacije ustavnih promjena i nakon toga vjerujem da će usvajanjem zakona doći do implementacije u rokovima koji će biti najkraći mogući. Dakle, čitav niz aktivnosti nakon toga slijedi, a podsjetiću da je to sve u potpunosti u skladu sa akcionim planovima za 23. i 24. za koje do sada dobijamo samo pohvale i koji su rađeni u bliskoj saradnji između ostalog i sa ekspertima iz Finske i na tome se još jednom zahvaljujem. Mislim da su odrazili ono što su naše ambicije u narednom petogodišnjem periodu. Dakle, niko ne treba da očekuje kao što smo to govorili u otvaranju pregovora uopšte sa Evropskom unijom ili otvaranjem poglavlja 23. i 24. da se završava proces institucionalnog sazrijevanja u Crnoj Gori. Ne, taj proces će da traje i u suštini, rano otvaranje ova dva poglavlja ima za cilj da prati na solidan način razvoj naših institucija kako bi u narednom periodu 5,6,7 godina okončali pregovore i stvorili uslove da možda postanemo i članica Evropske unije. Tako da, generalno, sve ovo što ste pomenuli su samo kapilarne aktivnosti koje u suštini vode ka istom cilju i meni se čini da ono što je ranije rađeno i ovo što se sada radi, ne samo na institucionalnom preobražaju tog čitavog sistema, nego i kroz vrlo konkretne operativne aktivnosti ukazuje da se stvaraju uslovi da se otvore ova dva poglavlja. U ovom trenutku zaista ne osjećam nikakvu bojazan da bi tu moglo doći do nekog ozbiljnijeg odlaganja.